钦定古今图书集成/明伦汇编/官常典/第603卷 > 和维
## 钦定古今图书集成/明伦汇编/官常典/第603卷 > 和维

按《开封府志》：“维字振纲，河阴人。景泰辛未进士，擢浙
江按察司佥事，召至便殿赐宴，又赐宝镪以行。时藩
臬吏多私养马卒，虽妻妾巾袜襦履丝絮，悉养马卒
出，他不法称是。维遂发以闻。上览奏，悉按不法者坐
之。由是构隙，卒为所谗。先是，浙贩丝民有值劫者，亡
其刀，独鞘在，权贵遂诬机户姜鲁等行劫，殊无左验。”
维召贩者曰：“若丝何验？”曰：“囊上印‘《广昌郡》’字。”乃密遣
逻旁邑。至海宁，插秧人裈上隐隐有字，执讯之，具服
刀所在，曰：“在新官桥下。”验之，果贩者刀也。权贵大惭。
又尝江行，闻哭声，盖寡妇儿为人所掠卖也。立廉致
还之。性善酒，所著书并诗数十百卷行于世。